(बात तब की है जब उस सूबे के किसानों ने अचानक ही आत्म हत्या करना शुरू कर दी थी और सूबे के शासक ने किसानों की आत्म हत्या को रोकने के लिये कुछ करने की ठानी। इस कुछ करने के लिये सबसे बेहतर उपाय शासक को ये नज़र आया कि अपने गृह गाँव में एक भव्य राम कथा का आयोजन किया जाये। शासक का ये सोचना था कि भव्य राम कथा करवाने से अच्छी बरसात होगी, अच्छी बरसात होगी तो अच्छी फ़सल होगी और अच्छी फ़सल होगी तो किसानों की आत्म हत्याएँ अपने आप ही रुक जाएँगी।)
आलीशान तथा भव्य कथा पंडाल, जिसको बनवाने के लिये मुम्बई में फ़िल्मों का सेट बनाने वाले कलाकारों को विशेष रूप से बुलाया गया था। सेट की लागत को लेकर अलग-अलग मत थे। लोक निर्माण विभाग का कहना था कि सेट की लागत पांच करोड़ आई है, जबकि ग्रामीण यांत्रिकी विभाग का कहना था कि लागत किसी भी सूरत में सात करोड़ से कम नहीं है। दरअसल में ये पंडाल, अंदर से पंडाल से ज़्यादा कोई राजमहल नज़र आता था, जिसमें मंच पर नक़्क़ाशीदार खम्बे लगे थे और भव्य कलाकृतियाँ लगाईं गईं थीं। मंच के बारे में ये कहा जा सकता है कि ये एक प्रकार का फ़्यूज़न मंच था। जिसमें किसी ज़िल्ले इलाही टाइप के शहंशाह के भव्य दरबारे ख़ास में अयोध्या में बनने वाले राम मंदिर के माडल का फ़्यूज़न किया गया था। कुल मिलाकर बात ये कि आत्महत्या करने वाले किसानों को रोकने के लिये की जा रही इस पाँच सितारा राम कथा में सब कुछ पाँच सितारा था। पाँच सितारा कथा वाचक, पाँच सितारा पंडाल, पाँच सितारा श्रोता और पाँच सितारा आयोजक (जजमान) ।
शासक का ये गृह गाँव, ज़िला मुख्यालय से क़रीब सौ किलोमीटर की दूरी पर था। चूँकि दूरी ज़्यादा थी इसलिये ज़िला मुख्यालय के सारे अधिकारियों का अस्थाई पड़ाव कथा के तीन चार दिन पहले से ही गृह गाँव हो चुका था। इसलिये भी क्योंकि कथा पंडाल के ठीक बाहर एक भव्य विकास मेला तथा प्रदर्शनी का भी आयोजन किया गया था। इस प्रदर्शनी में वर्तमान शासक के कुशल नेतृत्व में हुए प्रदेश के विकास की झलक प्रस्तुत की गई थी। इस प्रदर्शनी का कुल मिलाकर अर्थ ये निकल रहा था कि पूरा सूबा विकास से लहलहा रहा है, गहगहा रहा है, महमहा रहा है। हर तरफ़ ख़ुशहाली, ज़मीन को फाड़-फाड़ के हीट (निकल) रही है। किसान 'मेरे प्रदेश की धरती सोना उगले-उगले हीरे मोती' गीत गाता हुआ ट्रेक्टरों में अपनी सजी धजी पत्नियों के साथ हर्षित होकर घुमड़ाता फिर रहा है। हस्पतालों में संतों टाइप के डॉक्टर परोपकार में जुटे हैं और स्कूलों में चाणक्य टाइप के मास्टर भविष्य के चंद्रगुप्तों को तराशने में लगे हैं। लगभग राममंदिर जैसे पंडाल में चल रही रामकथा के ठीक बाहर चल रही इस प्रदर्शनी का कहना था कि फिलहाल इस सूबे में लगभग रामराज्य वाले हालात हैं।
बात तब की है जब रामकथा में कथा वाचक अयोध्या में दशरथ के राज्य का प्रसंग सुना रहे थे कि दशरथ का राज किस प्रकार प्रजा मूलक है। कथा वाचक की विशेषता ये थी कि वे एक-एक शब्द के दस-दस पर्यायवाची सुनाते थे और श्र